Sophie Løhde (V), 2012-12-19:
I forhold til den første del vil jeg sige, at hvis man argumenterer for, at der skal foreligge et alternativ, for at man har ret til at vælge noget andet, så kræver det jo også, når man synes, at der er for få alternativer i dag på nogle områder, at der kommer flere alternativer til, ergo, at der kommer flere private aktører til.
Det synes jeg var en interessant udmelding fra ordføreren fra Enhedslisten, men også fra andre ordførere, under andenbehandlingen af det her lovforslag.
Det her lovforslag indebærer i forhold til udredningsretten en pligt for regionerne til, hvis det er fagligt muligt, at levere udredning inden for 30 dage.
Men leverer man ikke den hurtige udredning inden for 30 dage, hvor det er fagligt muligt, hvad har patienterne så ret til?
De har ret til at klage til patientombuddet, for man har ikke retten til at gå et andet sted hen som patient.
Og det er derfor, vi blot appellerer til, at de mange gode intentioner i udredningsretten, som vi jo selv har stået bag – vi foreslog det selv, dengang vi var regeringsparti – at det også udmønter sig i handling over for patienterne, og at man dermed giver nogle konkrete patientrettigheder til den enkelte patient og stiller sig på patientens side i stedet for at stille sig på systemets side.
Godt nok er det jo nu ved at være jul, men en gang imellem er der tilsyneladende også nogle gaver, som man skal være varsom med at tage imod.
Nuvel, regeringen har sørget for en flot indpakning ledsaget af en hel masse fine ord, men enten svarer indholdet ikke til retorikken, eller også dækker den over deciderede forringelser af patienternes eksisterende patientrettigheder.
På den ene side foreslår regeringen, at der skal indføres en udredningsret.
Det lyder jo rigtig positivt, og jeg skal også være den første til at kvittere for, at regeringen har valgt at overtage den tidligere VK-regering og Dansk Folkepartis aftale om at indføre en udredningsret i tilknytning til de udrednings- og diagnosecentre, som regionerne allerede har etableret.
Det skal være slut med, at danskere, der har ondt, skal vente i månedsvis på at få stillet en diagnose.
Så langt er vi enige, og hvis regeringen gerne vil forsøge at tage æren for noget, som man ikke helt selv har fundet på, så er det også helt fint med os.
På den anden side glemmer regeringen jo behændigt at nævne, at patienterne med lovforslaget reelt ikke sikres ret til ret meget, og at udredningsretten dermed er gået hen og er blevet en garanti uden det helt store indhold.
Jeg tror, at der er rigtig mange patienter derude, som sidder og tænker: Nej hvor er det godt, at der nu indføres en ny udredningsret.
Men efterfølgende bliver de så slemt skuffede, når det går op for og står klart for dem, at såfremt regionerne ikke leverer den her hurtige udredning inden for de 30 dage, hvor det fagligt er muligt, ja, så er det bare ærgerligt.
For patienterne er ikke sikret et alternativ til noget som helst.
Deres eneste konkrete rettighed som konsekvens af det her lovforslag består i, at de kan sende en klage til Patientombuddet.
I modsætning til regeringen mener vi derfor ikke, at patienterne ikke skal have en reel udredningsret.
De skal have noget, der er indhold i, og dermed en udredningsret, der sikrer patienterne mulighed for udvidede valgmuligheder, hvis det på regionens sygehuse ikke er kapacitetmæssigt muligt at udrede sygehuspatienterne inden for 30 dage, hvor det fagligt er muligt.
Vores udgangspunkt er sådan set bare, at vi stiller os på patienternes frem for på systemets side.
Det væsentlige for os er nemlig ikke, om flere vælger noget andet.
Det væsentlige er, at patienterne har en rettighed med noget indhold i.
I modsætning til regeringen mener vi jo heller ikke, at retten til hurtig udredning skal ske på bekostning af patienternes ret til hurtig behandling.
Vi kommer aldrig til at dele regeringens ambition om, at flere skal vente længere.
Patienterne skal naturligvis både sikres hurtig udredning og efterfølgende hurtig behandling.
På den baggrund beklager vi naturligvis også dybt, at regeringen nu i dag med lovforslaget forringer behandlingsgarantien.
Patienternes nuværende ret til hurtig behandling inden for 1 måned er en helt unik patientrettighed, der både giver valgfrihed og sikrer lighed i sundhedsvæsenet.
Alle uanset pengepungens størrelse har adgang til den hurtige behandling efter lægefaglig vurdering, og knap 570.000 patienter har haft direkte glæde af det udvidede frie sygehusvalg og dermed fået behandling hurtigere, end de ellers ville have fået.
Men nu må vi altså forstå, at regeringen er af den klare opfattelse, at rigtig mange af de her patienter aldrig nogen sinde skulle have haft adgangen til at kunne benytte sig af den hurtige behandling og dermed adgangen til at kunne vælge køen fra.
I hvert fald må man jo konstatere, at regeringens forringelser af behandlingsgarantien indebærer, at en meget, meget stor andel af de patienter, som i dag har sikkerhed og vished for at have retten til hurtig behandling inden for 1 måned, ikke længere vil have den rettighed fremover.
For dem, som man fra regeringens side konsekvent omtaler som de mest syge, vil forringelsen i bedste fald betyde, at de vil have de samme vilkår, som de har i forvejen, mens det for alle andre gælder, at de vil få øget deres ventetid, før de får retten til at vælge køen fra.
Sagt med andre ord: Absolut ingen patienter får bedre rettigheder i forhold til behandling, mens rigtig mange patienter får forringet deres rettigheder i forhold til det udvidede frie sygehusvalg.
Vi kommer aldrig til at dele regeringens ambition om, at flere skal vente længere.
Vi mener, at regeringen burde være optaget af at bekæmpe ventelister overalt i det danske sundhedsvæsen i stedet for at bekæmpe patienternes ret til hurtig behandling.
Det er så på den baggrund, at vi har stillet ændringsforslaget – det sidste til regeringens lovforslag – om fortsat fremadrettet at give alle patienter retten til den hurtige behandling inden for 1 måned.